Il-Ministru għall-Intern u s-Sigurtà Nazzjonali Manwel Mallia ħabbar fil-Parlament illi saru diskussjonijiet mal-Ministeru tad-Difiża u tal-Intern Taljan biex Malta tieħu sehem fil-programm Mare Nostrum fil-Mediterran. Il-Ministru Mallia kien qed jitkellem fid-dibattitu dwar it-tieni qari tal-abbozz ta’ liġi dwar il-Forzi Armati biex Malta tħaddan protokoll internazzjonali u ma jħallix tfal taħt it-18-il sena jkunu membri fil-Forzi Armati bil-possibiltà ta’ involviment f’kunflitt. Il-Ministru Mallia tkellem ukoll dwar l-immigrazzjoni irregolari u qal li frott tat-taħditiet li kellu minn Jannar sal-lum, l-Italja ħadet mal-20,000 immigrant waqt li Malta ħadet biss 80. Huwa qal ukoll li d-diskussjonijiet mal-Italja qed jiġu estiżi għal-pajjizi oħra Mediterranji.